Yevro hudud. Yevro hudud, koʻpincha yevrozona (EZ) deb ataladi. bu Yevropa Ittifoqining (YeI) 20 aʼzo davlatidan iborat valuta ittifoqidir. Ular yevroni (€) asosiy valuta va yagona qonuniy toʻlov vositasi sifatida qabul qilgan va shu bilan birga EMU (Iqtisodiyot va Valyuta Ittifoqi) siyosatini toʻliq joriy etgan davlatlardir. Yevrozonaning 20 ta aʼzolari quyidagilardan iborat: Yevrozona aʼzosi boʻlmagan Yevropa Ittifoqining yetti davlati Bolgariya, Chexiya, Daniya, Vengriya, Polsha, Ruminiya va Shvetsiya bor. Ushbu davlatlar oʻz milliy valutalaridan foydalanishda davom etmoqda. Ammo Daniyadan tashqari barcha davlatlar yevroga oʻtish mezonlarini bajarganidan keyin yevrozona aʼzoligiga qoʻshilish majburiyatiga ega. Yevropa Ittifoqiga aʼzo boʻlmagan davlatlar orasida Andorra, Monako, San-Marino va Vatikan shahri Yevropa Ittifoqi bilan rasmiy kelishuvlar asosida yevroni oʻzining rasmiy valutasi sifatida qabul qilgan va oʻz tangalarini chiqaradi. Bundan tashqari, Kosovo va Chernogoriya bir tomonlama yevroni qabul qilgan. Ular oʻz valutasini ishlab chiqarmasdan, muomaladagi yevrolardan foydalanadi. Ammo bu olti mamlakat yevrozona institutlarida hech qanday vakillikka ega emas. Yevrosistema yevrozonaning moliyaviy hokimiyatidir. Yevroguruh esa valyuta ittifoqi uchun moliyaviy siyosat ishlab chiqadigan moliya vazirlaridan iborat norasmiy tashkilotdir. Yevropa Markaziy Banklari Tizimi yevrozona va yevrozona aʼzosi boʻlmagan YeI aʼzolari oʻrtasidagi moliyaviy va monetar hamkorlik uchun mas’uldir. Yevropa Markaziy Banki (YMB) yevrozona uchun pul-kredit siyosatini ishlab chiqadi. Shuningdek, tashkilot asosiy foiz stavkasini belgilaydi va yevro banknotlari va tangalarini chiqaradi. 2007-2008-yillardagi moliyaviy inqirozdan soʻng, tashkilot aʼzo davlatlarga iqtisodiy islohotlarni amalga oshirish evaziga kreditlar berish boʻyicha qoidalar oʻrnatdi. Shuningdek, yevrozona ayrim cheklangan moliyaviy integratsiyalarni amalga oshirdi. Masalan, milliy byujetlarni oʻzaro tekshirish boshlandi. Bu masala siyosiy xarakterga ega va yevrozonadagi oʻzgarishlari boʻyicha kelishuvlar hali ham noaniq qolmoqda. Hozirgacha hech bir yevrozona aʼzosi tashkilotdan chiqmagan va chiqish yoki chiqarib yuborish uchun hech qanday qoidalar mavjud emas. Hudud. Yevrozona. 1998-yilda Yevropa Ittifoqining oʻn bir davlati yevroga oʻtish mezonlarini bajardi. 1999-yil 1-yanvarda yevro (milliy valutalar bilan bir qatorda) rasmiy ravishda muomalaga chiqarilishi bilan yevrozona tashkil topdi. Ushbu davlatlar Avstriya, Belgiya, Finlandiya, Fransiya, Germaniya, Irlandiya, Italiya, Lyuksemburg, Niderlandiya, Portugaliya va Ispaniya edi. Gretsiya 2000-yilda mezonlarni bajardi va 2001-yil 1-yanvarda tashkilotga qabul qilindi. Ushbu oʻn ikki asoschi aʼzo davlatlar 2002-yil 1-yanvarda yevro banknotlari va tangalarini joriy etdi. Qisqa oʻtish davridan soʻng, ular oʻz milliy tangalari va banknotlarini muomaladan chiqardi. 2007-yildan 2023-yilgacha sakkizta yangi davlat yevrozona aʼzosi boʻldi: Xorvatiya, Kipr, Estoniya, Latviya, Litva, Malta, Slovakiya va Sloveniya.